Baráth Benedek – Németh Kriszta A legrövidebb meséink

Dínónak

A világ legrövidebb meséje egy lovagról szól, aki tévedésből besétált egy rabilintusba... ööö, egy labirintusba, de szerencséjére épp volt a páncélja zsebében egy gombolyag sárga, vagyishogy spárga, úgyhogy elkezdte legombolyítani, hogy majd annak segítségével pompásan kitálal... khm, kitalál, csak sajnos az ilyesmihez egyáltalán nem volt neki fantáziája, úgyhogy amikor szerencsétlenségére a zsinór véletlenül beszorult a sisakrostélyába, végleg elveszítette a fonalat.

5

Nem is, a legrövidebb mese egy hiú és öntelt tükörtojásról szól, aki naphosszat csak önmagában gyönyörködött.

6

Nem, egy Szili nevű sebesvonatról, aminek akkora volt a huzata, hogy folyton lesodorta az állomásépületek tetejét.

7

Nem, mert a világ legrövidebb meséje egy mohó pocokról szól, aki egyszer kétpofára bezabált egy háromszöget egészben (amit próbált ugyan négyzetrácson puhára párolni, de mivel türelmetlen is volt, nem sikerült neki), úgyhogy összevissza kaszabolta vele a pofáját, ráadásul rémesen megülte a gyomrát, így aztán kórházba kellett mennie, de mikor kérdezték, mi baja, csak ötölt-hatolt, meg hétrét görnyedt kínjában, úgyhogy a doktor azt mondta, itt valami nem kerek, kockázat ide vagy oda, azonnal meg kell műteni, mire a mohó pocok osztott-szorzott, aztán csöndesen csak annyit dünnyögött, hogy végülis neki nyolc, csak kár, hogy nincs kilenc élete, mint a macskáknak.

8

Nem is, mert egy ostoba minisztériumi rendeletről szól, ami forgalomirányító jelzőlámpát helyeztetne minden közlekedőedénybe.

9

A világ legrövidebb meséje egy híres lustáról... ööö, puskáról szól, ami folyton sütőtököt... izé csütörtököt mondott.

10

Nem is, egy szakácsról szólt, akinek aznap egyáltalán nem volt kanala a főzéshez.

11

Nem, mert a világ legrövidebb meséje egy ismeretlen címzettről szól, aki egy nap ajánlott levelet kapott.

12

Nem, mert a legrövidebb mese egy nagyravágyó tökfőzelékről szól, aki feltétlenül a legfinomabb akart lenni.

13

A világ legrövidebb meséje egy lakatlan szigetről szól, ahol kitört a polgárháború.

14

Nem is, a világ legrövidebb meséje egy perecről... izé, egy gyerekről szól, aki azt képzelte, hogy űrkutató, de valahogy csűrzavarba... zűrcsavarba... khm... űrviharba keveredett, és addig morgolódott... vagyis forgolódott a szépen... aaa széken, amiről azt képzelte, hogy tapéta... ja nem is, hanem hogy rakéta, amíg egészen belepékült, izé, beleszépült... ööö beleszédült.

15

Nem, mert a világ legrövid meséje arról szól, hogy taxit ugyanúgy lehet rendelni, mint pizzát, csak nem kell megmondani, hogy mit tegyenek rá.

16

A világ legrövidebb meséje egy emberről szól, aki egyszer elkezdett írni egy mesét, de aztán váratlanul félbeha 17

Nem is, egy pofátlan pizzáról szól, aki folyton útlevél nélkül utazgatott, és Bolognában bolonyainak, Nápolyban nápolyinak, Párizsban párizsinak, Zalában zalainak adta ki magát, de egy körmönfont nyomozó sittre jutatta, mert Kölnben már bűzleni kezdett neki a dolog.

18

Nem, mert egy béna bagolyról szól, aki botrányosan belesült a hu-húúúrelmélet kifejtésébe.

19

Nem, a bődületes dudákról, amik teljesen összezavarták a közlekedőket.

20

Nem is, mert egy vasutasról szól, aki eltörte a lábát, de aztán minden jóra fordult, mert hamar sínbe tették.

21

Nem, mert a világ legrövidebb meséje egy, nem is, két...

három... négy, öööt, hh hat, hétffh... nnny nyoolszh fffelesröl szhol.

22

A világ legrövidebb meséje a Schrödinger macskájáról szól, aki hol volt…

…hol nem volt.

23

24

A világ legrövidebb meséje egy gyufaszálról szól, aki szerelemre lobbant egy nő iránt, csakhogy amikor vallomást akart tenni, annyira begyulladt attól, hogy esetleg felsül, hogy inkább hagyta a fenébe az egészet.

Bánatában feltette a tőzsdén az egész vagyonát. Teljesen leégett.

25

Nem is, mert a világ legrövidebb végtelenített mesekönyvéről szól, aminek mindig az a vége, hogy kezdjük elölről.

26